- વાત વર્ષ ૨૦૦૦ની છે, મહારાષ્ટ્રના સાંગલી જિલ્લાના એક ગામમાં રહેતા અને આર્મીમાં ફરજ બજાવતાં જવાનના લગ્નને તેર વર્ષ થઇ ગયા છતાં સંતાન ના થતાં ટેન્શનમાં બંને કિડની ફેઇલ થઇ હતી. તેના પરિવારમાં બધા કિડની આપવા તૈયાર હતા પરંતુ મેચ થતી ન હતી. આ સમયે એ જ ગામમાં રહેતાં અને ખેતરમાં મજૂરકામ કરીને દિવસના માત્ર રૂ.૧૧ કમાતાં પ્રમોદ મહાજન સહેજ પણ ખચકાટ અને કોઇપણ જાતની આશા રાખ્યા વિના પોતાની એક કિડની આર્મીના જવાનને આપવા તૈયાર થઇ ગયા. એટલું જ નહીં મુંબઇ જવા માટે પોતાની પાસે પૈસા ના હોઇ ગામના શિક્ષક પાસેથી રૂ.૩૫૦ ઉછીના લઇને કિડની આપવા માટે મુંબઇ પહોંચ્યા હતા. છેલ્લા ૧૮ વર્ષથી એક કિડની પર જીવી રહેલા પ્રમોદ મહાજન હાલામાં અંગદાન અંગે સમાજમાં જાગૃતિ ફેલાવવા માટે મોટર સાયકલ લઇને ૧૦૦૦૦ કિમીના પ્રવાસે નીકળ્યા છે. જેઓનું આણંદ જિલ્લામાં આગમન થતાં વલ્લભ વિદ્યાનગર ખાતે ચારૂતર વિદ્યામંડળ દ્વારા પ્રમોદ મહાજન સાથે ડોનેટ લાઇફના સ્વયંસેવકોનું અભિવાદન કરવામાં આવ્યું હતું.